સંથારો અનોખો કઈ રીતે થયો એ વિશે જણાવતાં બિપિનભાઈના દીકરા શ્વેતાંક શાહે ‘મિડ-ડે’ને જણાવ્યું હતું કે ‘પપ્પાનો સ્વભાવ પહેલાંથી જ અનોખો હતો. તેઓ છેલ્લી પળોએ પણ હસતા જોવા મળ્યા હતા. થોડા દિવસ પહેલાં તેમણે ભગવાનના શરણે જવાની ઇચ્છા થઈ હોવાનું કહેતાં સંથારો લેવાનું કહ્યું હતું. સંથારો લીધા બાદ હજારો લોકો તેમનાં દર્શને આવ્યા હતા. રવિવારે ચાર વાગ્યે તેઓ જોરજોરથી શ્વાસ લેવા માંડ્યા હતા. પાંચ વાગ્યે તેમના હાથ-પગ ઠંડા પડી ગયા અને તેમણે જીવ છોડ્યો હતો. અમે પાલખીયાત્રા માટે બૅન્ડવાજાંથી લઈને દરેક તૈયારી કરી લીધી હતી, પણ પપ્પાએ ૧૦ વર્ષ પહેલાં એક લેટર અમને આપ્યો હતો જેમાં તેમણે કવર પર જ લખ્યું હતું અને અમને કહ્યું પણ હતું કે મારો દેહ છૂટી જાય પછી જ લેટર વાંચજો. એ યાદ રાખીને અમે તરત જ એ લેટર વાંચ્યો. એમાં તેમણે આશ્ચર્ય પામી જવાય એવું લખ્યું હતું. લેટરમાં તેમણે લખ્યું હતું કે મારો જીવ જતો રહે ત્યાર બાદ કોઈને ફોન કરવો નહીં; અંતિમયાત્રામાં ફક્ત ૩ ભાઈઓ, જમાઈ અને છોકરાઓ મળી પરિવારના ૧૦ જેટલા લોકો અને અમારી કપોળ સોસાયટીના સભ્યો ભેગા મળીને મને અગ્નિદાહ આપી દે; હું સાથે નથી, પણ મારો આત્મા અહીં જ છે એમ સમજીને કોઈએ શોક કરવો નહીં કે રડવું નહીં; અગ્નિદાહ આપ્યા બાદ રાબેતા મુજબ કામ શરૂ કરી દેવું. એવુંબધું વાંચીને અમે પાલખીયાત્રા કૅન્સલ કરી હતી અને તેમણે કહ્યું એ મુજબ જ અમે બધું કર્યું હતું. તેઓ દરરોજ જે ડાયરી લખતા એ તેમણે મને આપવાનું કહ્યું હતું. એ બધું વાંચતાં અને તેમનો આ લેટર જોતાં તેમનો જીવવાનો અંદાજ અનોખો જ લાગ્યો હતો. જૈન ધર્મમાં સંથારો સીઝે ત્યારે ભવ્ય પાલખીયાત્રાને અને તેમને અનેક રીતે વંદન કરવામાં આવે છે, પણ પપ્પાની ઇચ્છાથી આ સંથારો એકદમ અનોખો બની ગયો હતો.’